b'\n_START_ARTICLE_\nNoel Chavasse\n_START_SECTION_\nFamilie, oppvekst og utdannelse\n_START_PARAGRAPH_\nChavasse ble f\xc3\xb8dt 9. november 1884 i Oxford, England. Han var s\xc3\xb8nn av Francis Chavasse (senere biskop av Liverpool og grunnlegger av St. Peter\'s College i Oxford) og Edith Jane Chavasse. Chavasse hadde en tvillingbror, Christopher Maude, samt fem andre s\xc3\xb8sken. _NEWLINE_Chavasse tok sine utdannelser ved Magdalen College School i Cowley Place, Oxford, Liverpool College og Trinity College, Oxford. Familien bodde i Oxford til 1900 da Chavasses far ble tilbudt stillingen som biskop i Liverpool og familien flyttet til havnebyen som f\xc3\xb8lge av dette. Begge tvillingbr\xc3\xb8drene gjorde det spesielt godt i sport og oppn\xc3\xa5dde ogs\xc3\xa5 etterhvert gode nok akademiske resultater til \xc3\xa5 komme inn p\xc3\xa5 Trinity College i Oxford._NEWLINE_I 1907 fikk Chavasse sine eksamenspapirer fra Trinity College, mens hans bror ikke fikk best\xc3\xa5tt sine eksamener. Begge br\xc3\xb8drene fortsatte i Oxford; Noel for \xc3\xa5 studere medisin og Christopher for \xc3\xa5 gjenoppta de fagene han hadde str\xc3\xb8ket i. I studietiden var br\xc3\xb8drene aktive i sport og i 1908 representerte de begge Storbritannia p\xc3\xa5 400 meter sprint i de olympiske lekene som ble avholdt i hjemlandet._NEWLINE_I 1909 ble Noel medlem av Oxford University Officers\' Training Corps Medical Unit og ble forfremmet til Lance-Sergeant i mai \xc3\xa5ret etter. Chavasse gjorde ferdig studiene i Oxford i juli 1909 og returnerte til Liverpool for \xc3\xa5 fortsette utdanningen innen medisinfaget. Som en del av utdanningen flyttet Chavasse en periode til Dublin for \xc3\xa5 ha praksis ved Rotunda Hospital. I 1912 bestod Chavasse eksamen i medisin og ble tildelt universitetets fremste medisinpris, The Derby Exhibition, i mars samme \xc3\xa5r. Han begynte etter studiene \xc3\xa5 jobbe som lege frem til han meldte seg til tjeneste i den britiske h\xc3\xa6ren tidlig i 1913.\n_START_SECTION_\nMilit\xc3\xa6r karriere og utmerkelser\n_START_PARAGRAPH_\nChavasse ble l\xc3\xb8ytnant i Royal Army Medical Corps (RAMC) da han bestemte seg for \xc3\xa5 g\xc3\xa5 inn i h\xc3\xa6ren i 1913. Chavasse ble en del av 10th Battalion of the King\'s (Liverpool Regiment), the Liverpool Scottish._NEWLINE_Under f\xc3\xb8rste verdenskrig ble Chavasse i april 1915 forfremmet til kaptein og tjenestegjorde i Royal Army Medical Corps, British Army, 1/10th (Scottish) Battalion of the King\'s (Liverpool Regiment). Chavasse ble tildelt det britiske Military Cross for sin innsats ved Hooge, Belgia i juni 1915 og 30. november samme \xc3\xa5r ble han Mentioned in Despatches.\n_START_SECTION_\nVictoria Cross\n_START_PARAGRAPH_\nChavasse mottok Victoria Cross f\xc3\xb8rste gang for hans handlinger 9. august 1916 ved Guillemont i Frankrike. Han fikk medaljen for sitt arbeid med \xc3\xa5 hjelpe skadde medsoldater til tross for at han selv ble utsatt for kraftig ild fra fienden. Hele innstillingen ble publisert 24. oktober 1916 i London Gazette og av den fremg\xc3\xa5r det at Chavasse behandlet skadde soldater i \xc3\xa5pent lende en hel dag under kraftig beskytning. Den kommende natten lette Chavasse etter skadde soldater i omr\xc3\xa5det mellom skyttergravene, helt inntil fiendens linjer, i fire timer._NEWLINE_Den p\xc3\xa5f\xc3\xb8lgende dagen tok Chavasse med seg en medsoldat og b\xc3\xa5re for \xc3\xa5 frakte ut en alvorlig skadd medsoldat fra samme farlige omr\xc3\xa5de. Soldaten ble fraktet 500 yards (ca 450 meter) og de ble utsatt for kraftig artilleriild under redningsoppdraget, noe som medf\xc3\xb8rte splintskader p\xc3\xa5 Chavasse selv. Samme natt samlet Chavasse 20 frivillige og fikk reddet ytterligere tre menn som l\xc3\xa5 skadet kun 25 yards fra fiendens linjer, begravd to d\xc3\xb8de offiserer og samlet inn mange ID-brikker fra drepte soldater. Arbeidet ble gjennomf\xc3\xb8rt selv om Chavasse gjentatte ganger ble utsatt for angrep fra fiendens maskingev\xc3\xa6r og granater._NEWLINE_Chavasses samlede innsats reddet trolig livet til rundt 20 hardt skadde medsoldater, da ikke medregnet hans arbeid som feltkirurg.\n_START_SECTION_\nBar til Victoria Cross\n_START_PARAGRAPH_\nChavasse mottok Victoria Cross for andre gang for handlinger foretatt mellom 31. juli og 2. august 1917 ved Wieltje i Belgia. Innstillingen ble publisert i London Gazette den 14. september 1917._NEWLINE_I innstillingen fremkommer det at Chavasse, til tross for at han hadde f\xc3\xa5tt store skader mens han bar en skadd soldat til hjelpeplassen, nektet \xc3\xa5 forlate fronten, men fortsatte sitt arbeid og gjentatte ganger beveget seg opp av skyttergraven for \xc3\xa5 hjelpe skadde medsoldater. Til tross for mangel p\xc3\xa5 mat og med store smerter og utmattelse pga skadene, fortsatte Chavasse \xc3\xa5 hente skadde medsoldater og bringe de i sikkerhet._NEWLINE_Ved hans ekstraordin\xc3\xa6re innsats ble mange skadde soldater reddet. Soldater som ellers ville d\xc3\xb8dd av skadene eller som f\xc3\xb8lge av de elendige v\xc3\xa6rforholdene. Soldaten (Chavasse) d\xc3\xb8de senere av skadene han hadde p\xc3\xa5dratt seg under slaget.\n_START_SECTION_\nEtterm\xc3\xa6le og minnesmerker\n_START_PARAGRAPH_\nChavasse d\xc3\xb8de av skadene i Brandhoek og er begravd ved Brandhoek New Military Cemetery, Vlamertinge. Gravsteinen b\xc3\xa6rer symbolet til to Victoria Cross og inskripsjonen "Greater love hath no man than this that a man lay down his life for his friends". _NEWLINE_Chavasse var den eneste til \xc3\xa5 bli tildelt Victoria Cross to ganger under f\xc3\xb8rste verdenskrig og en av kun tre personer noensinne. De to andre mottakerne av Victoria Cross med bar er Arthur Martin-Leake (boerkrigen og f\xc3\xb8rste verdenskrig) og  Charles Upham (andre verdenskrig)._NEWLINE_Chavasse er trolig den soldaten som er hedret med flest krigsminnesmerker i England. UK National Inventory of War Memorials har 16 minnesmerker for Chavasse i deres oversikt._NEWLINE_Medaljene som tilh\xc3\xb8rte Chavasse ble i 2009 kj\xc3\xb8pt av Lord Ashcroft for ca. 1.5 millioner pund. Medaljene er utstilt i Lord Ashcroft Gallery som er en del av Imperial War Museum i London._NEWLINE_Chavasse Park er en park sentralt i Liverpool som er oppkalt etter familien Chavasse.'